ભારત અને આસિયાન દેશો વચ્ચે આ વખતે નવી દિલ્હીમાં સંયુક્ત ઘોષણાપત્રમાં જે મુદ્દાઓનો ઉલ્લેખ છે, તેમાં મહત્ત્વની એક બાબત આ સમસ્યાના ઇલાજ રૃપે સમજાય છે. ઘોષણાપત્રમાં સ્પષ્ટ ઉલ્લેખ કરાયો છે કે પ્રાદેશિક અને વૈશ્વિક સમસ્યાઓનું સમાધાન આંતરરાષ્ટ્રીય કાયદાઓ દ્વારા અને એકબીજાની ભાવનાઓને સન્માન આપીને જ થઈ શકે છે. આનો અર્થ એ છે કે આ બધા જ દેશોએ ભારતની પડખે રહીને ચીનની નીતિ-રીતિ સામેની તેમની ભડાસ કાઢી છે. ચીન માટે આ ચેતવણી સ્વરૃપ છે. વળી, વડાપ્રધાન નરેન્દ્ર મોદીએ સ્વયં જે રીતે આ દેશોનું ધ્યાન દોર્યું કે ભારત અને આસિયાન દેશોના સંબંધોમાં ક્યાંય જમીનની સરહદોની ક્યાંય સમસ્યા નથી, તે ચીનને ન ગમે તેવી બાબત છે. સંયુક્ત ઘોષણાપત્રમાં આતંકવાદ સામે સાથે મળીને લડવાનો સંકલ્પ પણ છે અને ભારતની અગાઉની LOOK EAST POLICY ને હવે ACT EAST POLICY હેઠળ આસિયાન દેશો સાથેના સંબંધો વધુ ઘનિષ્ઠ બનાવવાની પ્રાથમિકતા પણ વ્યક્ત થઈ છે. આમ નરેન્દ્ર મોદીએ રજત જયંતી શિખર સંમેલન દ્વારા આસિયાન દેશો સાથેના સંબંધો વધુ ઘનિષ્ઠ બનાવીને એશિયામાં ભારતની ભૂમિકા વધુ દમદાર બનાવવા પ્રયત્ન કર્યો છે.